《晚道过镜山寺借憩未及曙而返》
宋代·丘葵

晚风残照岸乌巾，小借禅床憩旅身。
坐对新花忘故我，行看古月照今人。
聊为江畔骑驴客，难会云间驾鹤宾。
泡沫风灯成一笑，近来东海又扬尘。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。